मिल्स गोल्डकप : ध्रुवतारा सेमिफाइनलमा
जुट मिल मैदानमा शनिबार तेस्रो मिल्स गोल्डकप फुटबल प्रतियोगिता सुरु भएको छ । उद्घाटन खेलमा झापाको ध्रुवतारा स्पोर्टिङ क्लब सडनडेथमा विजयी हुँदै सेमिफाइनल प्रवेश गरेको छ ।
विराटनगर — जुट मिल मैदानमा शनिबार तेस्रो मिल्स गोल्डकप फुटबल प्रतियोगिता सुरु भएको छ । उद्घाटन खेलमा झापाको ध्रुवतारा स्पोर्टिङ क्लब सडनडेथमा विजयी हुँदै सेमिफाइनल प्रवेश गरेको छ ।झापाले सुनसरीको शान्तिनगर फुटबल क्लबलाई टाइब्रेकर स्कोर १०–९ मा टुंगिएको निकाल्यो । निर्धारित समयमा दुवै टिमबाट २–२ गोलको बराबरीपछि छिनोफानो टाइब्रेकरबाट भएको थियो । टाइब्रेकरमा पनि बराबरीपछि खेल सडनडेथमा धकेलिएको थियो । जितका लागि झापाबाट रोशन धिमाल, निश्चल बोहरा, प्रवीण राई, रोशन तामाङ्ग, ओमप्रकाश तामाङ, राजन धिमाल, निश्चल बस्नेत, रोशन धिमाल, विक्रम राई र आयुष लिम्बूले गोल गरेका थिए । झापाका सन्देश केसी गोल गर्न चुके । सुनसरीबाट सुशन लामा, विवेक राई, चन्दन मगर, धिरेन लिम्बू, धिरेन क्षेत्री, सुजन चौधरी, राकेश गुरुङ, सजन मगर, विवेक गुरुङले मात्र गोल गरेका थिए । सुनसरीका सुजित चौधरी र सिजल राईले गोल गर्न असफल रहँदा घर फर्किन बाध्य भयो ।खेलको ११ औं मिनेटमा धुव्रताराका आयुष श्रेष्ठले गोल गरेर टिमलाई अग्रता दिलाएका थिए । उनले बक्सभित्रबाट गरेको प्रहारले जाली चुमेको थियो । पहिलो हाफसम्म अग्रता कायम गरेको धुव्रताराले दोस्रो हाफदेखि शान्तिनगरले आक्रामक खेल पस्कियो । ४४ औं मिनेटमा विष्णु श्रेष्ठले गोल गरी खेल बराबरीमा ल्याए । सिजल राईले निकालिदिएको पासमा विष्णुले गोलमा परिणत गरेका थिए । दोस्रो हाफदेखि दबाबमा राखेको शान्तिनगरका कप्तान सुसन लामाले ६४ औं मिनेट गोल गरी अग्रता दोब्बर बनाए । खेलको ८२ औं मिनेटमा धुव्रताराका प्रवीण राईले गोल गरी खेल बराबरीमा ल्याए । शान्तिनगरका खेलाडीले बक्सभित्र फाउल गरेपछि धुव्रताराले पाएको पेनाल्टीमा प्रवीणले गोल गरी खेल बराबरीमा ल्याए । म्यान अफ द म्याच झापाका प्रवीण राई घोषित भए ।आइतबार धनकुटाको द सेभेन स्टार फुटबल क्लब र सिराहाको प्रतिभा फुटबल क्लब गोलबजारबीच हुनेछ । विजेताले २ लाख ११ हजार र उपविजेताले १ लाख ११ हजार रुपैयाँ पुरस्कार प्राप्त गर्नेछन् ।